Drie sterf toe voertuig op N4 omslaanArgieffoto: @WCHEMS/Twitter Drie mense is dood en nog vier beseer nadat ŉ taxi Woensdagaand op die N4 naby Middelburg in Mpumalanga omgeslaan het. Joseph Mabuza, woordvoerder van Mpumalanga se departement vir gemeenskapsveiligheid en sekuriteit, het aan Maroela Media gesê baie min inligting oor die ongeluk is tans beskikbaar. “Ons kan in dié stadium bevestig dat die ongeluk omstreeks 21:45 gebeur het. Die bestuurder het glo beheer oor die voertuig verloor toe hy ŉ dier in die pad probeer vermy het,” het Mabuza gesê. “Drie mense het gesterf, een is ernstig beseer en nog drie het geringe beserings opgedoen.” Mabuza het gesê die voertuig was van Middelburg in die rigting van Mbombela (Nelspruit) op pad. Vroeër vandeesweek is nege mense in ŉ soortgelyke ongeluk op die N1 in die Vrystaat dood toe die bestuurder van ŉ taxi beheer oor die voertuig verloor het terwyl hy ŉ ystervark in die pad probeer vermy het. Dié ongeluk het Maandag tussen die Gariepdam en die Oranjerivierbrug gebeur.